དགེ་རྒན་གྱི་ལས་རྐང་ན་ཡང་ལྷག་བསམ་ཟོལ་མེད་དང་ཉིན་མཚན་ལྟོས་མེད་ཀྱིས་སློབ་མ་དག་གི་སློབ་སྦྱོང་དང་མི་གཤིས་ཡར་རྒྱས་ལ་འབད་དང་འབད་མུས་ཀྱི་སྐྱེས་བུ་བླ་ན་མེད་པ།རང་གི་དཀའ་ཚེགས་ཐེད་ལ་བོར་ནས་སློབ་མ་རྣམས་སུས་ཀྱང་འདོད་པ་ཁེངས་ངེས་པའི་ཡ་རབས་སྤྱོད་བཟང་གི་འཚོ་བར་རོལ་ཏུ་འཇུག་རྒྱུའི་བསམ་བློ་ཡོད་མཁན་གྱི་རླབས་ཆེན་གྱི་དགེ་རྒན་ཡང་མང་པོ་ཞིག་ཡོད་མོད།ཡག་པ་ལས་སྡུག་པ་མང་བའི་ཁོར་ཡུག་འདིར་ལས་དོན་ངན་པ་ལས་མཁན་ལས་བཟང་བོ་ལས་མཁན་དག་མྱི་ཁ་ལ་སྐྲག་དགོས་པའི་ཚོད་དུ་ཡོད་པའི་གནས་བབ་འདིས་ང་ཚོའི་མ་འོངས་པའི་མདུན་ལམ་ལ་བཀག་རྒྱ་ཤིན་ཏུ་ནས་ཆེན་པོ་བཟོས་དང་བཟོ་བཞིན་ཡོད་ཅིང་།དགེ་རྒན་ཞེས་པ་ནི་གོང་ནས་བཤད་པ་བཞིན་ཆོས་རྗེ་ས་པཎ་གྱིས་གཙང་མཁས་གཞན་ལ་ཕན་པར་འདོད་མཁན་ཞིག་ཡིན་པ་གཞིར་བཞག་ནས་རང་སྐྱོན་རང་རྟོག་དང་།དགེ་འདོན་སྐྱོན་སེལ།སྔ་འགྱོད་ཕྱི་སྡོམ་གྱི་སྒོ་ནས་རང་གི་ཀུན་སྤྱོད་ལ་རྟོག་ཞིབ་གྱིས་བླང་བྱ་ནན་པོ་འདོན་དགོས་པའི་གང་ཟག་ཅིག་ཡིན་པ་ལས།དུ་ཆང་རྒྱན་དང་ཤོ་ཁང་གནས་སུ་འཆའ་བའི་གང་ཟག་ཅིག་གཏན་ནས་མིན་ནོ།།